গোয়ার মন্দিরের শোভাযাত্রায় পদপিষ্ট হয়ে মৃত ৭, আহত ৩০

ওয়েব ডেস্ক: গোয়ার (Goa) শিরগাঁওয়ের লাইরাই দেবী মন্দিরে (Lairai Devi Temple) পদপিষ্ট হয়ে মৃত্যু হল অন্তত সাতজনের। আহত হয়েছেন ৩০ জন। আহতদের গোয়া মেডিক্যাল কলেজ (Goa Medical College) এবং মাপুসার উত্তর গোয়া জেলা হাসপাতালে নিয়ে যাওয়া হয়েছে। শুক্রবার রাতে লাইরাই দেবী মন্দিরের উদ্দেশ ভক্তদের বিরাট শোভাযাত্রা চলছিল। ভিড়ের চাপে পদপিষ্ট হওয়ার ঘটনা ঘটে।

গোয়ার মুখ্যমন্ত্রী প্রমোদ সাওয়ন্ত (CM Pramod Sawant) ইতিমধ্যেই আহতদের পরিদর্শন করতে হাসপাতালে গিয়েছেন। এই ঘটনায় শোকপ্রকাশ করে সোশ্যাল মিডিয়ায় তিনি লিখেছেন, “শিরগাঁওয়ের লাইরাই যাত্রায় পদপিষ্ট হওয়ার ঘটনায় গভীরভাবে শোকাহত। আমি আহতদের দেখতে হাসপাতালে গিয়েছিলাম এবং সবরকম সহায়তার আশ্বাস দিয়েছি। সবকিছু যাতে সঠিকভাবে পালিত হয় তার জন্য আমি নিজে তদারক করছি।”

আরও পড়ুন: ন্যাশনাল হেরাল্ড মামলায় সোনিয়া রাহুলকে নোটিস আদালতের কী হবে এবার?

সাওয়ন্ত আরও জানান, প্রধানমন্ত্রী নরেন্দ্র মোদির (PM Narendra Modi) সঙ্গে তাঁর কথা হয়েছে, তিনিও এই কঠিন সময়ে সম্পূর্ণ সহযোগিতার আশ্বাস দিয়েছেন। প্রশাসনের তরফে এখনও ঘটনার বিস্তারিত বিবরণ, মৃতদের পরিচয় প্রকাশ করা হয়নি।

লাইরাই যাত্রা শুরু হয়েছিল শুক্রবার। শ্রী লাইরাই দেবীর এই বার্ষিক শোভাযাত্রা এক বড় উৎসব। দেবী লাইরাইকে শ্রদ্ধা জানাতে গোয়া এবং গোয়ার বাইরে থেকে বহু ভক্ত এই যাত্রায় যোগ দেন। ভক্তদের কাছে লাইরাই হলেন দেবী পার্বতীর এক রূপ। এই উৎসবের বড় অঙ্গ হল ধোন্ডাচি যাত্রা, যার কিছু অংশে জ্বলন্ত কয়লার উপর দিয়ে হাঁটেন পুণ্যার্থীরা।